Sophie Løhde (V), 2025-01-14:
Tak for ordet, formand, og også tak til forespørgerne for at sætte opioider på dagsordenen her i Folketinget, for vi har med en alvorlig problemstilling at gøre.
Det er som udgangspunkt en effektiv type af lægemidler, som jo bl.a. bruges til at lindre f.eks. kræftpatienters meget stærke smerter i forbindelse med behandling i vores sundhedsvæsen.
Derfor vil jeg også gerne indledningsvis bare slå fast, at når det handler om brug af opioider i vores sundhedsvæsen vel at mærke, er det legitimt, og det er også helt uundværligt.
Læger skal kunne ordinere opioider, når patienter med stærke smerter har behov for det.
Også her skal der selvfølgelig være fokus på at begrænse brugen.
Der ordineres til færre personer, som får dem i mindre mængder, og den positive udvikling skyldes, at sundhedsmyndighederne har haft et stort fokus på at sikre korrekt brug af opioider i vores sundhedsvæsen.
Det er, når vi taler om brug af opioider uden for sundhedsvæsenet.
Mange af jer har sikkert med en klump i halsen set TV 2-programmet »Kernen« sidste efterår, for det var en både gribende og barsk fortælling om Nana, mor til 21-årige Andreas, som døde i sommer af en overdosis af opioidpiller.
Jeg kan ikke sige noget, som på nogen måde kan fjerne det faktum, at hun som forælder, som mor, har betalt den ultimative pris ved at have mistet sit eget barn.
Men jeg vil i den grad gerne være med til at sikre, at andre unge og deres forældre ikke havner i en så ulykkelig situation.
Det er dybt tragisk, at et stigende antal børn og unge ender i et misbrug af den her type stoffer.
Vi taler om helt almindelige børn og unge, som på kort tid udvikler et problematisk misbrug.
Det fører til ødelæggende abstinenser og smadrede liv, og den udvikling skal vi have stoppet og sat ind over for.
Første del af forespørgslen handler om, hvordan det ser ud med hensyn til brugen af opioider, og hvordan brugen har udviklet sig siden 2018, som der konkret spørges til.
Og mens brugen af opioider, som jeg indledte med at sige, i vores sundhedsvæsen er helt legitim og uundværlig, forholder det sig jo helt anderledes med brugen uden for sundhedsvæsenet.
Dykker vi ned i tallene for brug af opioider uden for vores sundhedsvæsen – lad os bare kalde det misbrug – er udviklingen desværre ikke positiv, slet ikke når vi ser på børn og unge.
Og så gælder det måske et øjeblik om lige at spidse ører, for jeg har en hel del tal med her i dag, når nu der som led i forespørgslen bliver forespurgt om udviklingen.
Overordnet kan man sige, at andelen af dem, der kommer i stofmisbrugsbehandling med opioider som hovedstof, ligger nogenlunde stabilt.
Fra 2018 til 2023 er det mellem 11 og 13 pct.
I 2022 var der 118 af de 16-25-årige i stofmisbrugsbehandling på grund af opioider.
I 2023 var antallet steget til 174 – en stigning på næsten 50 pct. Af de unge, som kom i stofmisbrugsbehandling i 2022, oplyste 9,9 pct., at de havde brugt opioider den seneste måned.
I 2023 var den andel steget til 13,3 pct.
Vi har ikke de endelige tal for 2024, men det ser desværre ud til, at andelen er steget yderligere.
Det går heller ikke den rigtige vej, når man ser på tallene fra Giftlinjen.
Det er her, hvor man kan ringe døgnet rundt og få telefonisk hjælp i tilfælde af forgiftning.
Vi har ikke tal her fra 2018, men det har vi fra 2019, hvor der blev registreret i alt 884 episoder med opioider fra Giftlinjen.
Måske ikke så overraskende betyder det også flere indlæggelser med opioidforgiftning.
I 2018 blev 47 unge mellem 16 og 20 år indlagt med opioidforgiftning.
I 2023 var det tal steget til 141.
Det svarer til en stigning på 200 pct.
Heldigvis ser udviklingen ikke ud til at slå igennem, når vi ser på tallene for den mest tragiske udgang på misbrug af opioider, på antallet af dødsfald.
I 2023 var det 116.
Men uanset det fald er 116 dødsfald for mange, og hvis ikke vi tager den bekymrende udvikling blandt børn og unge alvorligt, kan udviklingen også løbe helt løbsk, og det må ikke ske.